Guillelmus, Dei gratia Autissiod. episcopus, omnibus presentes litteras inspecturis in Domino salutem. Noverint universi quod Iterius de Arsiaco, miles, in nostra presentia constitutus, recognovit se in perpetuam elemosynam monialibus de Crisenon donavisse tres sextarios bladi annui redditus, medietatem tremesagii et medietatem ibernagii, ad mensuram Autissiod., in suis terciis de Arsiaco percipiendos. Et insuper aisamenta terre et lapidum, in terra sua, ad opus exclusarum et molendinorum dictarum monialium apud Arsiacum sitorum, et levatam piscium ipsorum molendinorum, et duas familias hominum de Lissiaco, videlicet Philippum, Theobaudum Chafet, fratres, matremque eorum et heredes ipsorum. Preterea promisit idem miles, quod predictam donationem faciet a domino de Noeriis a quo movere dicuntur omnia supradicta, et ab aliis ad quos pertinet laudatio, faciet laudari pariter et concedi. Iterius, etiam, filius supradicti militis, eamdem elemosinam coram nobis laudavit. In cujus rei memoriam et testimonium presentem cartam, ad peticionem ejusdem militis, fecimus annotari, et sigilli nostri munimine roborari. Actum, anno Gratiæ Mº CCº XIX, mense septembri.